Document ID: 31990R0618

*****
ΚΑΝΟΝΙΣΜΟΣ (ΕΟΚ) αριθ. 618/90 ΤΗΣ ΕΠΙΤΡΟΠΗΣ
της 14ης Μαρτίου 1990
περί καθορισμού των κανόνων για την κατάρτιση της ετήσιας απογραφής των γεωργικών προϊόντων στη δημόσια παρέμβαση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3247/81 του Συμβουλίου της 9ης Νοεμβρίου 1981 περί της χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, ορισμένων μέτρων παρέμβασης, και ιδίως εκείνων που συνίστανται στην αγορά, αποθεματοποίηση και πώληση γεωργικών προϊόντων από τους οργανισμούς παρέμβασης (1), όπως τροποποιήθηκε τελευταία από τον κανονισμό (ΕΟΚ) αριθ. 3757/89 (2), και ιδίως το άρθρο 2 παράγραφος 1α,
Εκτιμώντας:
ότι ο κανονισμός (ΕΟΚ) αριθ. 3247/81 προβλέπει, στο άρθρο 2, ότι οι οργανισμοί παρέμβασης πρέπει να καταρτίζουν απογραφές των προϊόντων που αποτελούν αντικείμενο αποθεματοποίησης στη δημόσια παρέμβαση και ότι η Επιτροπή πρέπει να θεσπίσει τις λεπτομέρειες εφαρμογής·
ότι η απογραφή αυτή πρέπει να αντικατοπτρίζει την ορθή κατάσταση των αποθεμάτων και ότι, κατά συνέπεια, πρέπει να είναι το αποτέλεσμα συνεχούς παρακολούθησης κατά τη διάρκεια του έτους καθώς και λεπτομερούς εξετάσεως σε δεδομένη στιγμή·
ότι, μεριμνώντας για καλή διοίκηση και διαχείριση, πρέπει να προβλεφθεί ότι η απογραφή των προϊόντων που τίθενται σε δημόσια αποθεματοποίηση καθορίζεται με βάση τις λογιστικές απογραφές που τηρούνται και επαληθεύονται για κάθε αποθήκη από τους αποθεματοποιούς·
ότι είναι σκόπιμο να καθοριστούν τα στοιχεία που πρέπει να εμφαίνονται στις μηνιαίες και ετήσιες απογραφές και, κατά περίπτωση, οι ιδιαιτερότητες ορισμένων προϊόντων· ότι πρέπει στη συνέχεια να προσδιοριστούν οι εξακριβώσεις και οι έλεγχοι στους οποίους πρέπει να προβαίνει κάθε οργανισμός παρέμβασης και να προβλεφθούν οι διαδικασίες σε περίπτωση διαπιστώσεως ασυμφωνιών ή διαφορών·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κάθε οργανισμός παρέμβασης καταρτίζει, για το τέλος κάθε οικονομικού έτους, πλήρη απογραφή των αποθεματοποιημένων γεωργικών προϊόντων, που έχουν αγοραστεί κατ' εκτέλεση των μέτρων που αναφέρονται στο άρθρο 4 του κανονισμού (ΕΟΚ) αριθ. 1883/78 του Συμβουλίου (3). Η απογραφή αυτή βασίζεται στις μηνιαίες λογιστικές απογραφές των πραγματοποιούντων την αποθεματοποίηση που καταρτίζονται σύμφωνα με το άρθρο 2 του παρόντος κανονισμού καθώς και στις εκθέσεις ελέγχου των απογραφών που πραγματοποιούνται, τουλάχιστον μία φορά κατ' έτος, για κάθε αποθήκη, από υπάλληλο του οργανισμού παρέμβασης.
Άρθρο 2
Η μηνιαία λογιστική απογραφή καταρτίζεται από τον πραγματοποιούντα την αποθεματοποίηση για κάθε αποθήκη όπου βρίσκονται αποθεματοποιημένα προϊόντα της δημόσιας αποθεματοποίησης.
Η εν λόγω απογραφή αποστέλλεται πριν τη δέκατη ημέρα του επόμενου μηνός στον οργανισμό παρέμβασης. Περιλαμβάνει τουλάχιστον τα ακόλουθα στοιχεία: μεταφορά αποθέματος από τον προηγούμενο μήνα, είσοδοι και έξοδοι ανά παρτίδα και αποθέματα τέλους του μηνός. Υπόδειγμα απογραφής εμφαίνεται στο παράρτημα Ι.
Άρθρο 3
Η λογιστική απογραφή ελέγχεται από τον πραγματοποιούντα την αποθεματοποίηση εντός των δύο τελευταίων μηνών του οικονομικού έτους.
Ο έλεγχος αυτός περιλαμβάνει διαπίστωση της φυσικής παρουσίας του εμπορεύματος σύμφωνα με το έντυπο του οποίου υπόδειγμα εμφαίνεται στο παράρτημα ΙΙ.
Ο έλεγχος πραγματοποιείται παρουσία του υπαλλήλου του οργανισμού παρέμβασης. Εάν, εντούτοις, δεν παρίσταται ο υπάλληλος του οργανισμού παρέμβασης, ο εν λόγω υπάλληλος προβαίνει στον έλεγχο αυτό κατά την επόμενη επίσκεψή του, λαμβάνοντας υπόψη τις διακινήσεις των εμπορευμάτων που έλαβαν εν τω μεταξύ χώρα.
Άρθρο 4
Με βάση τις λογιστικές απογραφές, ο υπάλληλος του οργανισμού παρέμβασης ελέγχει επιτόπου:
- τη διαδικασία κατάρτισης των απογραφών, που ακολούθησε ο πραγματοποιών την αποθεματοποίηση,
- τα λογιστικά στοιχεία της αποθήκης (έσοδα, έξοδα, υπόλοιπο των αποθεμάτων) καθώς και τα αποτελέσματα της ετήσιας απογραφής του πραγματοποιούντος την αποθεματοποίηση.
Ο υπάλληλος προβαίνει σε σύγκριση των λογιστικών στοιχείων με τα στοιχεία που αφορούν τις ποσότητες που προκύπτουν από τους δικούς του λογιστικούς υπολογισμούς, καθώς και με τις ετήσιες λογιστικές απογραφές.
Σε περίπτωση που τα εν λόγω στοιχεία συμφωνούν, προβαίνει σε επιτόπου επιθεώρηση, όσον αφορά τουλάχιστον 5 % των αποθεματοποιημένων ποσοτήτων, σύφωνα με τις μεθόδους που περιλαμβάνονται στο παράρτημα ΙΙΙ για κάθε προϊόν.
Σε περίπτωση λογιστικής διαφοράς ή απόκλισης κατά την επιτόπια επιθεώρηση που δεν είναι σαφώς δικαιολογημένες,
πρέπει να επιθεωρείται συμπληρωματικό ποσοστό των αποθεματοποιημένων ποσοτήτων σύμφωνα με την ίδια μέθοδο.
Ο οργανισμός παρέμβασης είναι δυνατόν να εκπροσωπείται από εσωτερικό λογιστή ή ελεγκτή αναγνωρισμένο από κράτος μέλος.
Ο έλεγχος πραγματοποιείται από πρόσωπο ανεξάρτητο σε σχέση με τον πραγματοποιούντα την αποθεματοποίηση.
Άρθρο 5
1. Ο οργανισμός παρέμβασης ή ο εκπρόσωπός του, κατά την έννοια του άρθρου 4 καταρτίζει, τη στιγμή που διεξάγεται ο έλεγχος, πρακτικά που περιλαμβάνουν τουλάχιστον:
α) την ονομασία του πραγματοποιούντος την αποθεματοποίηση και τη διεύθυνση της αποθήκης όπου πραγματοποιήθηκε επίσκεψη·
β) την ημερομηνία και την ώρα της έναρξης και της λήξης της απογραφής·
γ) τον τόπο όπου πραγματοποιείται η απογραφή, καθώς και την περιγραφή των συνθηκών αποθεματοποίησης·
δ) την πλήρη ταυτότητα του ή των προσώπων που προβαίνουν σε έλεγχο, την επαγγελματική τους ιδιότητα και την εξουσιοδότηση·
ε) για παρτίδα που αποθηκεύεται, την ποσότητα που αναφέρεται στα βιβλία του οργανισμού παρέμβασης, την ποσότητα που αναφέρεται στα βιβλία αποθήκης και τις ενδεχόμενες διαφορές που διαπιστώθηκαν μεταξύ των δύο αυτών βιβλίων· για κάθε παρτίδα που ελέγχεται φυσικά, αναφέρονται τα ίδια στοιχεία καθώς και η ποσότητα που διαπιστώνεται στον τόπο αποθήκευσης και οι ενδεχόμενες διαφορές·
στ) τις δηλώσεις που γίνονται από τον πραγματοποιούντα την αποθεματοποίηση σε περίπτωση διαφωνιών·
ζ) τον τόπο, την ημερομηνία και την υπογραφή του συντάσσοντος τα πρακτικά.
Τα πρακτικά πρέπει να αποστέλλονται αμέσως στον οργανισμό παρέμβασης.
2. Η λογιστική του οργανισμού παρέμβασης διορθώνεται συναρτίσει των διαφορών που διαπιστώνονται, αμέσως μετά την παραλαβή των πρακτικών, και δηλώνονται στο ΕΓΤΠΕ, σύμφωνα με τα άρθρα 3 και 4 του κανονισμού (ΕΟΚ) αριθ. 3247/81.
3. Τα πρακτικά τηρούνται στην έδρα του οργανισμού παρέμβασης και έχουν σε αυτά πρόσβαση οι υπάλληλοι της Επιτροπής.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Οκτωβρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Μαρτίου 1990.

Labels: 3
12
4
6